text: Подолски за последно с националната фланелка в мача срещу Англия
  17 Март 2017 | 17:35 | Агенция "Фокус"
  Дортмунд. Срещу Англия последния си мач за Германия ще изиграе нападателят Лукас Подолски, който още през август миналата година обяви оттеглянето си от Бундестима. 31-годишният нападател има 129 мача и 48 гола с екипа на световните шампиони от Мондиал 2014 в Бразилия. През лятото той ще премине от Галатасарай в японския Висел Кобе за 2,6 милиона евро.
  Селекционерът на световния шампион Германия Йоахим Льов повика за първи път в отбора голмайстора на сензацията в Бундеслигата този сезон РазенБалшпорт Лайпциг Тимо Вернер. 21-годишният нападател може да дебютира за Бундестима в контролата срещу Англия следващата сряда от 21:45 часа българско време в Дортмунд, а ще бъде на линия и за световната квалификация срещу Азербайджан в Баку на 26 март от 19:00 часа.
  Извън сметките на Льов останаха контузените Марио Гьотце (Борусия Дортмунд), Марко Ройс (Борусия Дортмунд) и Илкай Гюндоган (Манчестър Сити).